Man beboet ná hy drankie op Zuma morsDarryl Peense. Foto: Facebook Beeld berig dat Daryl Peense Woensdagoggend met R8 000 beboet is in die Durbanse landdroshof. Die proefbeampte, Masisi Modikoane, het vroeër getuig dat sy met Zuma gepraat het oor die voorval en dat hy aan haar gesê het hy weet nie wie Peense is nie en dat hy ook nie gesien het of Peense sy drankie op hom gemors het nie. Modikoane het voorgestel dat Peense ŉ opgeskorte vonnis ontvang sodat hy ŉ rehabilitasieprogram kan bywoon vir ŉ alkoholprobleem. Modikoane het Peense as ‘toeganklik’ en ‘positief’ beskryf gedurende haar onderhoud met hom. Peense het tydens sy verhoor ontken dat hy sy drankie opsetlik op Zuma gemors het. Hy het aangevoer die drankie het gemors toe mense teen hom gestamp het. Peense het erken dat hy onder die invloed van alkohol was toe die voorval plaasgevind het.